Blou Bul Braampie gee �n oorsig van die Bokke se reeks teen die Iere
Blou Bul Braampie
Ek merk toe verlede week die redakteur s� ek het my deuntjie verander oor Jake White. Dalk is hy reg. Ek het oor die afgelope drie weke gevoel hoe my gemoedstoestand van versigtig-pessimisties na versigtig-optimisties verskuif. Aan die ander kant moet ek darem uitwys ek is op rekord dat ek twee Bok-oorwinnings voorspel het in die toetse teen die Iere.
Ek was verlede naweek in 'n losie op Nuweland, danksy 'n uitnodiging van my rugbyprofeet-pel, Nico Jordaan. Die gees op Nuweland was so bruisend-positief, ek het nie gedink die Iere het 'n kat se kans nie. Tog het hulle in die laaste tien minute binne wenafstand van ons Bokke gekom - iets waaroor baie ondersteuners erg bekommerd was na die wedstryd.
Die belangrikste van die reeksoorwinning teen die Iere is dat daar 'n positiewe gees besit geneem het van die SA span en sy ondersteuners. Skielik is hierdie naweek se toets teen Wallis nie meer so 'n ho� hekkie nie. Die manne van Wallis se verdediging is volgens alle berigte nie te waffers nie. Ek glo, soos baie ander ondersteuners, dat ons hulle gaan stukkend hardloop.
'n Ander pluspunt van die reeks is dat daar kombinasies gevestig is waarmee ons vorentoe kan oorlog toe gaan. Die drie losvoorspelers lyk na 'n wenkombinasie, terwyl die agterste driehoek (Percy ingesluit) ook Saterdag stewig vertoon het. Die ervaring van Os, Percy en Breyton het myns insiens die voortvarende jeug gehelp om met vertroue te speel. Hou in gedagte dat dit juis Percy se akkurate skopskoen en Os se verdediging was wat die Bokke se sterte in die lug gehou het.
Voordat ons egter t� optimisties raak, moet daar ook na die negatiewe kant gekyk word. Die skakelpaar was Saterdag vir my teleurstellend. Die jong Fourie du Preez beskik oor een van die beste rugbybreins wat ek in baie jare op 'n jong lyf gesien het. Saterdag het hy egter 'n hele paar keer sy oog van die bal afgehaal en die verdedigers dopgehou. Ek glo Jake sou dit raakgesien het en dat daar hierdie week daaraan gewerk sal word.
'n Tweede punt wat gepla het, was dat verskeie voorspelers voortdurend in die agterlyn kom staan het. (Dit het by tye na vintage Rudolf Straeuli gelyk.) Benewens die feit dat sulke rondloper-voorspelers nie hulle werk doen nie, verhinder hulle vir Jaco van der Westhuyzen om sy ho�spoed-aanvalle te loods - en dis tog waarvoor hy gekies is. Victor Matfield was die groot sondebok, maar daar was ander ook. Die gevolg was dat Kleinschalk en Os by tye alleen gestaan het in die vaste los. Teen die Iere en die manne van Wallis kan die Bokke dalk nog daarmee wegkom, maar teen die All Blacks gaan dit ons duur te staan kom. Ek vermoed dat die toets teen Wallis maar 'n losserige spulletjie gaan wees. Ek sou verkies dat ons heelwat vaster speel en die aanvalle na vernietigende dryfbewegings loods.
Ons verdediging was ook plek-plek verdag. Breyton was dikwels die sondebok, deurdat hy na binne verdedig het. Die patroon kan werk as die dekverdediging in plek is, maar Saterdag was dit nie die geval nie. Die juis hier waar die All blacks se buitesnellers ons gaan opkerf, tensy die buite-agterspelers hulle eie man vat en die kruisverdediging vir die deurverkeer sorg. As Brent Russell wel in die plek van Jaque Fourie speel, kan die verdedigingsprobleem vererger. Ek kies nietemin die Bokke om met ten minste 20 punte te wen.
Ten slotte sien ek dat Derick Hougaard slegs met een van die vyf vervyfskoppe teen die jong All Blacks geslaag het in die o/21-toernooi. Ek hoop hy kan sy vorm herwin, want ek sien vir hom 'n plek in hierdie nuwe ontluikende Springbokspan. Onthou: "You can't keep a good man down."
LitNet: 24 Junie 2004